รัฐมนตรีว่าการกระทรวงมหาดไทยกำชับทุกจังหวัดรับมือพายุฤดูร้อน เตรียมกำลังคน และเครื่องมืออุปกรณ์ พร้อมเข้าช่วยเหลือประชาชนทันที
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ สั่งการไปยังผู้ว่าราชการจังหวัดทุกจังหวัด เตรียมความพร้อม โดยติดตามการเปลี่ยนแปลงสภาพอากาศที่อาจก่อให้เกิดพายุฤดูร้อนจากกรมอุตุนิยมวิทยาอย่างใกล้ชิด พร้อมมอบหมายเจ้าหน้าที่ฝ่ายปกครองและองค์กรปกครองส่วนท้องถิ่น แจ้งเตือนประชาชนให้ทราบสถานการณ์อย่างต่อเนื่อง เร่งตรวจตราอาคารสถานที่ ป้ายโฆษณา สิ่งก่อสร้าง รวมถึงไม้ยืนต้นตามสถานที่สาธารณะ หากพบมีสภาพไม่มั่นคงแข็งแรง ให้หน่วยงานที่เกี่ยวข้องเข้าซ่อมแซมตามอำนาจหน้าที่ รวมทั้งเชิญชวนประชาชนจิตอาสา ช่วยกันสอดส่อง ปรับปรุงดูแลให้เกิดความปลอดภัย นอกจากนี้ให้เตรียมบุคลากร อุปกรณ์ ทรัพยากรเครื่องจักรกลสาธารณภัย พร้อมให้การช่วยเหลือประชาชนอย่างทันที สร้างการรับรู้ถึงแนวทางการปฏิบัติตน ช่องทางการรับความช่วยเหลือจากภาครัฐ ตลอดจนมาตรการต่าง ๆ ในการดูแลประชาชนผ่านทุกช่องทางสื่อสารสำหรับในด้านการเผชิญเหตุ หากเกิดสถานการณ์ที่ส่งผลให้เกิดความเสียหายต่อชีวิตและทรัพย์สินในพื้นที่ ให้เร่งสำรวจความเสียหายและให้ความช่วยเหลือผู้ประสบภัยตามหลักเกณฑ์ที่กำหนด กรณีบ้านเรือนประชาชนได้รับความเสียหาย ให้แบ่งมอบภารกิจและบูรณาการหน่วยงาน จัดทีมในรูปแบบ “ทีมประชารัฐ” เข้าซ่อมแซมบ้านเรือน หากเป็นกรณีป้ายโฆษณา สิ่งก่อสร้าง ไม้ยืนต้น หรือโครงสร้างพื้นฐาน โดยเฉพาะระบบไฟฟ้า ให้เร่งแก้ไขไม่ให้กีดขวางพื้นที่สาธารณะ และซ่อมแซมให้กลับมาใช้งานได้โดยเร็ว กรณีความเสียหายต่อผลผลิตทางการเกษตร ให้องค์กรปกครองส่วนท้องถิ่น และอำเภอร่วมกับหน่วยงานในสังกัดกระทรวงเกษตรและสหกรณ์ในพื้นที่ เร่งสำรวจความเสียหายและให้ความช่วยเหลือตามกฎระเบียบและหลักเกณฑ์ที่เกี่ยวข้อง พร้อมสรุปรายงานสถานการณ์ให้กระทรวงมหาดไทยทราบน่อเนื่อง จนกว่าสถานการณ์จะเข้าสู่ภาวะปกติ ทั้งนี้ ประชาชนสามารถขอรับความช่วยเหลือผ่านสายด่วนนิรภัย โทร. 1784 ตลอด 24 ชั่วโมง